Trok se brieke gee glo in net voor N12-ongeluk(Foto: Verskaf) Ná ’n ondersoek oor die groot ongeluk Woensdagmiddag by die aansluiting van die N12 en Edenvaleweg in Rietfontein, Ekurhuleni, is vasgestel dat die ongeluk plaasgevind het nadat die betrokke vragmotor se remme vermoedelik ingegee het. Altesaam 53 mense is beseer nadat dié vragmotor, ’n bus en talle motors in die botsing betrokke was. Die ondersoek deur die Ekurhuleni- metropolitaanse munisipaliteit dui daarop dat die vragmotor op die N12-afrit onderweg was na Edenvale toe sy remme vermoedelik onklaar geraak het. Die vragmotor het teen verskeie voertuie gebots voordat dit teen ’n metrobus vol passasiers tot stilstand gekom het. Die bus is regoor die pad gestoot. Teen Donderdag is vasgestel dat daar 53 beseerdes na verskeie hospitale vervoer is. Die beserings het gewissel van kritiek tot lig van aard. Vier van die beseerdes was in ’n kritieke toestand en is per helikopter na hospitale gehaas. Van die pasiënte het egter geweier om na hospitale geneem te word en hulle is eerder per bus vervoer. Die munisipaliteit se ramp- en noodbestuursdienste, asook Edenvale en Bedfordview se brandweer- en reddingspan was op die toneel om bystand te verleen. Beamptes van die energiedepartement is ook ontbied om te help met ’n verkeerslig en ’n straatlig wat in die slag gebly het. Vonke vanuit die ligte se elektries gelaaide drade is onder beheer gebring om sodoende ’n brand te verhoed. Die plaaslike metropolisie sal die saak verder ondersoek.